Diari Oficial de la Generalitat Valenciana


Sumari del DOGV 7923, del 23-11-2016 (2016/9262)

RESOLUCIÓ de 12 de novembre de 2016, de la Vicepresidència i Conselleria d'Igualtat i Polítiques Inclusives, per la qual es realitza la convocatòria pública per a la participació en el procés de selecció d'entitat col·laboradora del Decret 63/2014, de 25 d'abril, del Consell, pel qual s'aprova el Reglament per al reconeixement de les indemnitzacions i les ajudes econòmiques a les víctimes de violència sobre la dona.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7923

Data del DOGV
:   23-11-2016

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2016/9262


Data del document
:   12-11-2016

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Correcció d'errades

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * ajuda pública

RESOLUCIÓ de 12 de novembre de 2016, de la Vicepresidència i Conselleria d'Igualtat i Polítiques Inclusives, per la qual es realitza la convocatòria pública per a la participació en el procés de selecció d'entitat col·laboradora del Decret 63/2014, de 25 d'abril, del Consell, pel qual s'aprova el Reglament per al reconeixement de les indemnitzacions i les ajudes econòmiques a les víctimes de violència sobre la dona.  
 [2016/9262]  
L'article 55 de la Llei 7/2012, de 23 de novembre, de la Generalitat, Integral contra la Violència sobre la Dona en l'Àmbit de la Comunitat Valenciana, crea el Fons d'Emergències, en el qual es contemplen ajudes econòmiques immediates de pagament únic a les dones víctimes d'aquesta violència, a fi d'atendre les seues necessitats més urgents.  
  
L'article 19 del Decret 63/2014, de 25 d'abril, del Consell, pel qual s'aprova el Reglament per al reconeixement de les indemnitzacions i les ajudes econòmiques a les víctimes de violència sobre la dona, disposa que l'entitat col·laboradora per a l'entrega i distribució dels fons a les beneficiàries en concepte d'ajuda d'emergència serà seleccionada de conformitat amb el que estableix l'article 16.5 de la Llei 38/2003, de 17 de novembre, General de Subvencions.  
Atès que l'objecte de la col·laboració definit en aquesta resolució no suposa una contraprestació directa a favor de l'entitat col·laboradora, amb càrrec a l'Administració, l'objecte de la col·laboració no es troba inclòs entre els objectes propis del Text Refós de la Llei de Contractes del Sector Públic de les Administracions Públiques, per la qual cosa, de conformitat amb l'article 16.5 de la Llei General de Subvencions, resulta suficient per a la selecció d'entitat col·laboradora la convocatòria i tramitació d'un procediment sotmès als principis de publicitat, concurrència, igualtat i no-discriminació, i la col·laboració es realitzarà per mitjà de conveni.  
L'article 17 del Decret 152/2015, de 18 de setembre, del Consell, pel qual s'aprova el Reglament orgànic i funcional de la Vicepresidència i Conselleria d'Igualtat i Polítiques Inclusives, atribueix a aquesta conselleria les competències relatives a la promoció i l'execució de mesures per a fer efectiu el dret a la igualtat de tracte i d'oportunitats entre dones i homes, promoció, participació i programes de la dona, prevenció de la violència de gènere i atenció a les víctimes.  
  
Per tot això, i d'acord amb el que disposa l'article 28 de la Llei 5/1983, de 30 de desembre, del Consell, resolc:  
  
Primer  
Sotmetre a convocatòria pública el procés de selecció d'entitat col·laboradora per a la tramitació i liquidació de les ajudes econòmiques immediates de pagament únic a dones víctimes de violència per a atendre les seues necessitats més urgents en cas d'emergència, regulades en el Decret 63/2014, de 25 d'abril, del Consell.  
  
Segon  
Podran obtindre la condició d'entitat col·laboradora les persones jurídiques de dret privat que complisquen els requisits de solvència i eficàcia establides en la present convocatòria i que realitzen serveis d'assistència social integral a víctimes de violència sobre la dona, en règim ambulatori o en règim residencial.  
  
Tercer  
L'entitat col·laboradora seleccionada realitzarà les funcions previstes en l'article 19 del Decret 63/2014, de 25 d'abril, del Consell, des de l'1 de gener de 2017 fins al 31 de desembre de 2018, amb possibilitat de pròrroga per dos anys més, sense compensació econòmica.  
  
Quart  
Les entitats sol·licitants hauran d'acreditar:  
a) Solvència tècnica, professional i experiència en la realització de serveis d'assistència social integral a víctimes de violència sobre la dona, en règim residencial o en règim ambulatori de com a mínim cinc anys.  
b) Solvència econòmica.  
c) La disposició dels mitjans per al tractament informàtic de les ajudes.  
d) La disposició de personal qualificat en l'atenció i assessorament a les dones víctimes de violència de gènere.  
  
Cinqué  
No podran obtindre la condició d'entitat col·laboradora aquelles persones jurídiques en què concorreguera alguna de les circumstàncies arreplegades en l'article 13.2 i 13.3 de la Llei 38/2003, de 17 de novembre, General de Subvencions.  
  
Sisé  
Les entitats participants hauran de dirigir les seues sol·licituds a la Direcció General de l'Institut Valencià de les Dones i per la Igualtat de Gènere, i presentar-les en el Registre de la Vicepresidència i Conselleria Igualtat i Polítiques Inclusives, siti en la torre 4 de la ciutat administrativa 9 d'Octubre, o en qualsevol dels llocs que, amb caràcter general, reconeix per a la presentació de sol·licituds l'article 16.4 de la Llei Llei 39/2015, d'1 d'octubre, del Procediment Administratiu Comú de les Administracions Públiques.  
  
Seté  
El termini per a la presentació de sol·licituds serà de 15 dies hàbils a comptar de l'endemà de la publicació de la present resolució en el Diari Oficial de la Generalitat Valenciana. Junt amb l'imprès de sol·licitud es presentarà la documentació per a acreditar els requisits establits en l'apartat quart i cinquè de la present convocatòria, per mitjà de:  
  
a) Acreditació de la personalitat jurídica de l'entitat: còpia de l'escriptura o document de constitució de l'entitat, dels estatuts o de l'acte fundacional, en què consten les normes per les quals se'n regula l'activitat, degudament inscrits, si és el cas, en el registre públic que corresponga, segons el tipus de persona jurídica de què es tracte.  
b) Acreditació de la capacitat d'obrar de la persona representant legal: còpia de l'escriptura de poder de representació o un altre document que ho acredite.  
c) Acreditació de la solvència tècnica i professional: memòria en què s'especifique l'experiència de l'entitat en l'atenció a les dones víctimes de violència de gènere en els últims cinc anys, la disposició de seu a la Comunitat Valenciana, els mitjans tècnics i els recursos personals per a la realització dels procediments derivats de l'apartat tercer de la present convocatòria. L'experiència haurà de ser acreditada amb els corresponents certificats, llevat que aquesta conste en la Vicepresidència i Conselleria Igualtat i Polítiques Inclusives.  
  
d) Acreditació de solvència econòmica: declaració responsable del compromís de l'entitat de subscriure una pòlissa de assegurança de responsabilitat civil que garantisca els possibles perjuís econòmics derivats de la col·laboració en la gestió del Fons d'Emergència, en cas de ser seleccionada com a entitat col·laboradora.  
e) Certificat expedit pels òrgans competents relatiu al compliment de l'entitat de les obligacions tributàries i davant la Seguretat Social, o autorització a la Vicepresidència i Conselleria Igualtat i Polítiques Inclusives per a formular les oportunes consultes telemàtiques.  
  
f) Declaració responsable de no estar incursa l'entitat sol·licitant en alguna de les circumstàncies arreplegades en l'article 13.2 i 13.3 de la Llei 38/2003, de 17 de novembre, General de Subvencions.  
  
Huité  
La Direcció General de l'Institut Valencià de les Dones i per la Igualtat de Gènere examinarà si les sol·licituds presentades compleixen tots els requisits exigits, i elevarà proposta de resolució a l'òrgan competent.  
  
Nové  
El termini màxim per a resoldre serà de tres mesos a comptar de la data d'efectes de la present resolució, i el representant legal de l'entitat haurà de subscriure el conveni de col·laboració en un termini de 10 dies hàbils, a comptar de la notificació de la resolució de reconeixement de la condició d'entitat col·laboradora. Transcorregut el termini esmentat sense que, per causes que li resulten imputables, es faça l'esmentada subscripció, se'l considerarà desistit de la petició, de conformitat amb el que estableix el 68.1 de la Llei 39/2015, d'1 d'octubre, del Procediment Administratiu Comú de les Administracions Públiques.  
  
La present resolució, que posa fi a la via administrativa, conforme estableixen els articles 112, 123 i 124 de la Llei 39/2015, d'1 d'octubre, del Procediment Administratiu Comú de les Administracions Públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, podrà ser recorreguda potestativament en reposició, o bé es podrà plantejar directament recurs contenciós administratiu en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant de qui ostente la titularitat de la Vicepresidència i Conselleria Igualtat i Polítiques Inclusives, en el termini d'un mes a comptar de l'endemà de la publicació.  
b) El recurs contenciós administratiu haurà d'interposar-se davant el Tribunal Superior de Justícia de la Comunitat Valenciana, en el termini de dos mesos des de l'endemà de la publicació, sense perjuí que puga interposar-se un altre recurs que s'estime pertinent.  
  
València, 12 de novembre de 2016.- La vicepresidenta del Consell i consellera d'Igualtat i Polítiques Inclusives: Mónica Oltra Jarque.